Teis Volstrup

Teis Volstrup (født 20. maj 1988 på Hjørring Sygehus) er en dansk politiker, folketingskandidat fra Socialistisk Folkeparti og tidligere formand for Danske Skoleelever (DSE).

Baggrund og politisk engagement
Teis Volstrup er opvokset på en gård nær Frederikshavn, og er student fra Frederikshavn Gymnasium og HF i 2008 (hvor han også i en periode var formand for elevrådet).

Teis Volstrup studerer statskundskab (bachelor 2012) på Københavns Universitet og arbejdede i 5 fem år tillige som studievejleder sammesteds, men siden februar 2016 har han bestridt en stilling som  juniorkonsulent hos GRACE PA.

Volstrup blev medlem af SF og SFU i 2007 og har været medlem af SFUs landsledelse siden 2014. Første gang han var opstillet for SF var til folketingsvalget i 2011. I april 2016 blev han valgt ind i SFs landsledelse.

I sin skoletid kom Teis med i det elevpolitiske arbejde på landsplan, først som hovedbestyrelsesmedlem i Folkeskoleelevernes Landsorganisation (FLO) fra 2002 til 2004, hvorved han også kom til at sidde i bestyrelsen for Dansk Center for Undervisningsmiljø fra 2003 til 2005, og fra 2003 til 2004 var han en aktiv medspiller i skabelsen af Danske Skoleelever (DSE), der blev til som en sammenslutning og senere en sammenlægning af elevorganisationerne FLO og DEO. På DSEs 1. generalforsamling i april 2004 blev Teis Volstrup valgt som den nye forenings formand, en post han bestred til april året efter.

Folketingsvalget 2011
Første gang han var opstillet til valg for SF var ved valget til Folketinget d. 15. september 2011, hvor han var opstillet i Frederikshavnkredsen i Nordjyllands Storkreds – kredsen dækker over Frederikshavn, Skagen, Sæby og Læsø.
Teis Volstrup opnåede ved valget en placering som 3. stedfortræder til Folketinget for SF i Nordjyllands Storkreds.

Valget til Europaparlamentet 2014
Ved valget til Europaparlamentet i 2014 var Teis Volstrup opstillet som SFUs spidkandidat med en placering som nummer 5 på SFs kandidatliste. Med 5586 personlige stemmer sprængte Volstrup listen og endte med en placering som partiets 1. suppleant til Europaparlamentet.

Teis Volstrup gjorde sig også bemærket i valgkampen ved, som én af de to første kandidater, at gøre brug af det sociale medie Snapchat.

Folketingsvalget 2015
Siden folketingsvalget i 2011 har Teis Volstrup skiftet valgkredse, og stiller nu op i Hillerødkredsen (hvor tidligere SFs formand Pia Olsen Dyhr var opstillet) og i Rudersdalkredsen ,  og fører dermed valgkamp for SF i Nordsjællands Storkreds om en plads i Folketinget. Ved valget d. 18. juni 2015 opnåede han en placering som første stedfortræder til Folketinget for SF i Nordsjællands Storkreds.

Mærkesager
Som kandidat til folketingsvalget 2015 udvalgte Teis Volstrup tre politikområder som særlige mærkesager:
 Forsvar for danske løn- og arbejdsvilkår
 Forbud mod udvinding af skifergas i hele EU
 Gør folkeskolen bedre

Folketingskandidat 2016 og frem
Fra oktober 2016 ændrede SF i deres opstilling i  Nordsjællands Storkreds, således at Teis Volstrup nu alene repræsenterer Hillerødkredsen, mens Rudersdalkredsen blev tildelt en anden kandidat.

Private interesser
En af Teis Volstrups store private interesser er dans, og han har således også tilbudt undervisning i dans via aftenskolen.

Kilder og henvisninger

Eksterne henvisninger
 Facebook: Stem Teis
 Twitter: Teis Volstrup
 Modkraft: Teis Volstrups blog
 Den Socialpolitiske Kandidattest: Teis Volstrup 

Formænd for Danske Skoleelever
Folketingskandidater fra SF
Lobbyister
Personer fra Frederikshavn